Дзяржаўная ўстанова адукацыі “Сярэдняя школа № 2 г. Ельска”

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ “ФАРМІРАВАННЕ НАЦЫЯНАЛЬНАЙ САМАСВЯДОМАСЦІ ВУЧНЯЎ ПРАЗ ДАЛУЧЭННЕ ДА БЕЛАРУСКАЙ МОВЫ, КУЛЬТУРЫ, ТРАДЫЦЫЙ”

 Сычова Марына Мікалаеўна,

 настаўнік пачатковых класаў,

 тэл. +375336831046

 e-mail:school-elsk2@mail.gomel.by

Інфармацыйны блок

1.1.Назва тэмы вопыту

 “Фарміраванне нацыянальнай самасвядомасці вучняў праз далучэнне да беларускай мовы, культуры, традыцый”.

 1.2. Актуальнасць вопыту

 Праблемы выхавання духоўнасці, нацыянальнай самасвядомасці актуальныя для сучаснай педагогікі. Праблема нацыянальнай самасвядомасці – адна з самых складаных у сучаснай навуцы. Яе складанасць вызначаецца тым, што самасвядомасць адначасова існуе нібыта на розных узроўнях чалавечага быцця: на ўзроўні думкі, на ўзроўні пачуцця. А нацыянальная культура павінна фарміраваць у дзіцяці агульначалавечыя каштоўнасці, далучаць да сямейных, культурных і нацыянальных традыцый, выхоўваць давер да бацькоў, вернасць, добрасумленнасць, шчырасць, пачуццё асабістай адказнасці [3, с.34].

 Вучэбны прадмет “Беларуская мова” закліканы фарміраваць гуманітарна адукацыйную асобу, здольную да захавання традыцый культурнага грамадства, перадачы культурна-гістарычнага вопыту беларускага народа. Такім чынам, у назве вучэбнага прадмета адлюстравана значэнне мовы як сацыяльнакультурнай з’явы, якая аказвае ўплыў на фарміраванне вучня. У адукацыйнай прасторы працэс авалодвання мовай як культурна-гістарычнай з’явай набывае мэтанакіраванасць, актыўнасць і кантралюемасць адносна суб’ектаў навучання. Прадметныя вынікі засваення зместу адукацыйнай праграмы пачатковага навучання вызначаюцца ў тым, што навучэнцы па прадмету “Беларуская мова” маюць першапачатковыя ўяўленні аб мове як нацыянальнай культурнай каштоўнасці, як сродак нацыянальнага самавызначэння; пачуццё павагі да мовы; маюць першапачатковыя ўяўленні аб беларускай мове як адной з дзяржаўных моў Рэспублікі Беларусь; павінны выкарыстоўваць беларускую мову для здзяйснення камунікацыі ў сацыяльным асяроддзі [1, с.12]. Тэарэтычны матэрыял вучэбнага прадмета «Беларуская мова» прадстаўлен у вялікім аб'ёме, які неабходна не толькі засвоіць, але і прымяніць на практыцы. Гэты аб'ём вучэбнага матэрыялу па прадмету вызначаны дзеючай вучэбнай праграмай [2, с.29].

 Для большасці дзяцей нашай краіны першай мовай, якую яны чуюць ад бацькоў, з’яўляецца руская. На жаль, у сучасны час родная мова не становіцца мовай дзіцячага маўлення. Асноўныя цяжкасці ў актыўным пазнанні роднай мовы звязаны з недастатковасцю лексічнага і фразеалагічнага запасу ў дзяцей. [5, с.22]. У большасці сваёй дзеці амаль не выкарыстоўваюць яе ў паўсядзённым жыцці. У той жа час існуе праблема прывіцця ў навучэнцаў цікавасці да ведаў, патрэбнасці ў іх. З кожным днём уласнай педагагічнай працы мы ўсё больш пераконваемся ў правільнасці думкі, што ўсебаковае развіццё не можа быць дасягнута па прымусу. Сапраўднае духоўнае багацце складаецца тады, калі чалавек сам цягнецца да ведаў, да навукі. [4, с.39].

 Такім чынам лічу, што фарміраваць нацыянальную самасвядомасць вучняў трэба праз далучэнне іх да беларускай мовы, культуры, традыцый.

 1.3. Мэта вопыту: праз далучэнне да беларускай мовы, культуры, традыцый фарміраваць нацыянальную самасвядомасць вучняў.

1.4. Задачы вопыту:

- Выявіць і сістэматызаваць розныя прыёмы па фарміраванню нацыянальнай самасвядомасці вучняў.

- Апрабіраваць у педагагічнай дзейнасці прыёмы далучэння вучняў да вывучэння беларускай мовы, культуры і традыцый.

- Прааналізаваць вынікі работы і ацаніць эфектыўнасць прымянення прыёмаў па фарміраванні нацыянальнай самасвядомасці вучняў.

1.5. Працягласць работы над вопытам.

Работа над вопытам па данай тэме была пачата ў 2018 годзе і вядзецца паэтапна:

 I этап – падрыхтоўчы, дыягнастычны (аналіз дзейнасці, вопыту іншых настаўнікаў па выкарыстанні прыёмаў далучэння вучняў да беларускай мовы, культуры, традыцый).

II этап – практычны (адбор і сістэматызацыя прыёмаў, апрабацыя іх на вучэбных занятках).

III этап – абагульняючы (абаснаванне эфектыўнасці выкарыстання прыёмаў, вынік дзейнасці).

2. Апісанне тэхналогіі вопыту

2.1. Вядучая ідэя вопыту.

Не сакрэт, што беларуская мова з’яўляецца адным са складаных школьных прадметаў. А адна з задач навучання на I ступені агульнага сярэдняга навучання накіравана на асэнсаванне беларускай мовы як нацыянальнай культурнай каштоўнасці, назапашванне вучнямі лінгвакультурных уяўленняў [2, с.29]. Беларуская мова ў сваю чаргу ўплывае на фарміраванне культурнай асобы, здольнай асэнсаваць і ўсвядоміць сябе як носьбіта культуры. Для вучняў пачатковых класаў, якія жыва адгукаюцца на канкрэтныя прыклады і факты, спасціжэнне беларускай культуры ўвасабляецца ў знаёмстве з разнастайнасцю і трапнасцю словаўжывання, здольнасцю адлюстроўваць сучаснасць, багаццем вобразных сродкаў беларускай мовы [4, с.39].

Сучасная нацыянальная адукацыйная сістэма заклікае адрадзіць страчаныя духоўныя каштоўнасці беларускага народа. Мы павінны ганарыцца сваёй мовай, звычаямі, традыцыямі, дасягненнямі. Як далучыць маладое пакаленне да нацыянальнай культурнай спадчыны, выхаваць свядомых беларусаў? Выкарыстанне нестандартных і незвычайных прыёмаў садзейнічае фарміраванню ў вучняў станоўчай матывацыі да вывучэння роднай мовы, актывізуе ўсе віды памяці, развівае пазнаваўчы інтарэс, а значыць фарміруе нацыянальную самасвядомасць.

2.2. Апісанне сутнасці вопыту.

У канцэпцыі вучэбнага прадмета “Беларуская мова” ў якасці аднаго з зыходных тэарэтычных палажэнняў замацавана раскрыццё культурнага патэнцыялу роднай мовы. Дзеці малодшага школьнага ўзросту асабліва ўспрымальныя да засваення нацыянальнай роднай мовы, якая спрыяе фарміраванню нацыянальнай самасвядомасці вучняў, асэнсаванню сваёй прыналежнасці да беларускай нацыі і яе культуры. Родная мова – гэта і гісторыя Беларусі, і народныя абрады, і фальклор. Фальклор як гістарычна-канкрэтная форма народнай культуры не застаецца нязменным, а развіваецца разам з народам, заўсёды самабытны і сучасны. Таму я выкарыстоўваю яго ў адукацыйным працэсе і сёння. Родныя словы, песні, загадкі, прымаўкі і прыказкі – гэта самы яскравы скарб кожнага народа, яго самае дарагое духоўнае багацце, якое на працягу многіх стагоддзяў было сваеасаблівым падручнікам жыцця, з дапамогай якога перадаваліся ад пакалення да пакалення вопыт і веды, жыццёвая этыка. Асабліва важна тое, што, засвойваючы шэдэўры народнай творчасці, дзеці вучацца цаніць і шанаваць беларускае слова.

Практыка працы настаўнікам пачатковых класаў паказала, што выкладанне ў малодшых класах будуецца так, каб яно не толькі ўздзейнічала на розум, але і закранала б пачуцці дзіцяці. Перажытыя веды становяцца перакананнямі, таму ствараю на ўроках атмасферу творчага пошуку. Таксама выкарыстоўваю ў сваёй рабоце ўсё тое, што бачыла ў калег, што знаходзіла ў метадычнай літаратуры, спрабавала прымяняць розныя прыёмы. Цяжка ўявіць сабе ўрок беларускай мовы, падчас якога не адбываецца лексічная работа. На кожным ўроку дзеці сутыкаюцца з новымі словамі. Яны лёгка запамінаюць новыя словы і выразы, калі тыя пададзены на цікавым, змястоўным моўным матэрыяле. Садзейнічаюць гэтаму разнастайныя формы работы над прыказкамі, прымаўкамі, чыстагаворкамі, скорагаворкамі, якія пашыраюць лексічны запас малодшых школьнікаў, знаёмяць іх з багатай фальклорнай спадчынай беларускага народа, спрыяюць развіццю фанематычнага слыху, засваення арфаэпічнага правільнага вымаўлення. Я заўсёды выкарыстоўваю элементы вуснай народнай творчасці. Яны актывізуюць мысленне вучняў, узбагачаюць іх душу, фарміруюць патрэбу да самаўдасканальвання, самаразвіцця, выхоўваюць у чалавека высокае пачуццё любові да роднай зямлі, разуменне працы як асновы жыцця, фарміруюць суджэнні пра гістарычныя падзеі, сацыяльныя зносіны ў грамадстве, абарону Бацькаўшчыны, культуру.

Выкарыстоўваю народныя выслоўі на хвілінках чыстапісання для якаснага пераходу да новай тэмы, у залежнасці ад якой і падбіраю пэўны выраз. Напрыклад: 1. Тэма “Назоўнік”: Кошка мышцы не таварыш. 2. Тэма “Правапіс не з дзеясловамі”: Кураня курыцу не вучыць. 3. Тэма “Родны склон назоўнікаў”: Аб тым зязюля кукуе, што свайго гнязда не мае.

Лічу, што эфектыўнай формай работы з’яўляецца падбор прыказак і прымавак да прадметнага ці сюжэтнага малюнка. Напрыклад, прапануюцца прадметныя малюнкі: птушка, гняздо, сонца, певень, курыца. Трэба падабраць да кожнага з іх розныя прыказкі ці прымаўкі: 1. Усякай птушцы сваё гняздо міла. 2. Свет ясны ад сонца, а чалавек – ад навукі. 3. Бывае, што і курыца заспявае. Развівае творчае мысленне, пачуццё слова, трапнасць маўлення работа з прыказкамі, прымаўкамі, чыстагаворкамі наадварот. Напрыклад: Дрэннаму пасеву дрэнны ўзыход. – Добраму ўраджаю добры збор. А таксама прапаную варыянты работы, калі дзеці ўзгадваюць прыказку па аднаму слову і схеме, па двум словам: птушка – дзіця (Птушка рада вясне, а дзіця – маці). Для развіцця лексічнага і фразеалагічнага запасу выкарыстоўваю наступныя віды работы: раскрыццё сэнсу прыказак, прымавак, скорагаворак; складанне міні-апавяданняў; аднаўленне будовы прыказак і прымавак, падбор да малюнка. На ўроках выкарыстоўваю загадкі, якія адыгрываюць вялікую ролю для папаўнення лексічнага запасу вучняў (пры вызначэнні гукаў і літар, на этапе вывучэння правілаў правапісу, падчас знаёмства са слоўнікавым словам). Таксама выкарыстоўваю фразеалагічныя адзінкі, якія з’яўляюцца своеасаблівым люстэркам, у якім знаходзіць адбітак нацыянальная самасвядомасць. Фразеалагізмы маюць яркі нацыянальны характар, выступаюць захавальнікамі гісторыі народа, адметнасці яго культуры і побыту. Азнаямленне з фразеалагізмамі арганізую з улікам унутраных сэнсавых сувязей паміж імі. У гэтым выпадку будуць развівацца пазнаваўчыя здольнасці вучняў, цікавасць да мовы. Напрыклад выраз “да адказу”. Заданні: 1. Што абазначае выраз “да адказу”? (Поўнасцю, да канца). 2. Якім выразам можна замяніць? (Пад завязку). 3. Які выраз можна выкарыставаць замест выдзяленага слова? (Аленка напоўніла (…) **увесь** кошык малінамі). Прапаную вучням наступныя заданні: 1. Уставіць у спалучэнне слоў патрэбныя прыназоўнікі. Якім словам можна замяніць спалучэнне слоў (узяць .. душу – усхваляваць, як .. ваду глядзеў – угадаў, паставіць .. ногі – вырасціць, вераб’ю .. калена – неглыбока, вадзіць .. нос – падманваць). 2. Гульня “Хто больш?” Задача вучняў прыгадаць фразеалагізмы, у складзе якіх ёсць слова рука (рукі не падаць, на руках носіць, з рук валіцца, доўгія рукі, голымі рукамі не возьмеш, узяць сябе ў рукі, майстар на ўсе рукі).

Паступовае далучэнне вучняў да багацця і прыгажосці беларускай мовы пачынаю ўжо з першага класа. Чытанне невялікіх казак, вершаў, пацешак – даюць магчымасць пачуць беларускую мову. Нагадваюць дзецям, што яны – беларусы, таму вучацца разумець родную мову і размаўляць на ёй. Для таго каб беларуская мова ўваходзіла ў сэрца і думкі дзяцей ненадакучліва і лёгка, я спалучаю разнастайныя формы работы, якія не прымушаюць завучваць, а падштурхоўваюць да свядомага жадання запамінаць новыя словы, яскравы паэтычны радок, дзяліцца радасцю свайго адкрыцця. Так, напрыклад, пры знаёмстве са словам герой спачатку ўдакладняецца значэнне слова: 1. Храбры, самаадданы чалавек, які зрабіў (робіць) подзвігі. Герой Вялікай Айчыннай вайны. Герой працы. 2. Галоўная дзеючая асоба літаратурна-мастацкага твора. Герой рамана. 3. Чалавек, які чым-небудзь вылучыўся, з’яўляецца аб’ектам захаплення. Далей заданні, у выніку выканання якіх атрымліваецца слова: закрэслі літары, якія паўтараюцца (кгмеумшркношйун); запішы літары, якія ідуць перад дадзенымі ў алфавіце (д ё с п к), прачытаць і запісаць словазлучэнне, вымаўляючы літары праз адну, пачынаючы з першай, а потым – з другой (ггоерркодй – горад-герой). Потым складаем сказ са словам і запісваем яго.

У сваёй практыцы выкарыстоўваю наступныя віды заданняў:

- “Знайдзі склад, які згубіўся” (неабходна аднавіць словы, дапісаўшы склады): ..ларусь (Беларусь), ..цькаўшчына (Бацькаўшчына), ..мель (Гомель), ..сел (бусел), Пры.. (Прыпяць), ..лацк (Полацк) і гэтак далей.

- “Збяры са складоў словы”: лас, Ко (Колас); на, Ска,ры (Скарына); ка, Цёт (Цётка); ка, Броў (Броўка); ра, Ча, дзей (Чарадзей) і гэтак далей.

- Гульні-заданні: 1. “Краіна замкаў і палацаў” (запісаць назвы абласных цэнтраў ў алфавітным парадку); 2. “Блакітныя вочы Беларусі” (запісаць назвы беларускіх рэк або азёр – правапіс вялікай літары); 3. Закончы сказ “Мая краіна …”. Напрыклад. “Мая краіна – гэта зямля, дзе я нарадзіўся (дзе жывуць мае бацькі, дзяды)”, “Мая краіна самая прыгожая (самая цудоўная)”; 4. “Край паэтаў” (уставіць неабходныя словы): - Мой край завецца … . А сам я хлопчык … . – Падрастай, маленькі …, і да воблакаў крыляй. Мы жывём у … . Гэта наш спрадвечны … . 5. Знайсці і выпісаць сінонімы да слова Радзіма (мама, краіна, Бацькаўшчына, вёска, Айчына).

- Арфаграфічныя хвілінкі знайшлі сваё месца на кожным уроку. Заданні бываюць розныя: зрабіць гука-літарны разбор слова, паставіць націск, падзяліць на склады, марфемны склад слова, падабраць сінонімы, антонімы, уставіць прапушчаныя літары, растлумачыць іх правапіс.

 Акрамя пералічаных прыёмаў, я часта выкарыстоўваю займальныя практыкаванні, рэбусы, крыжаванкі. Вучням падабаюцца гульні: “Знайдзі памылку”, “Моцны-слабы” (кот – коцік, лось – ласяня), “Мянушкі” (утварыць мянушкі ад слоў шар, пух).

 Актыўна выкарыстоўваю на ўроках краязнаўчы матэрыял, які дапамагае прывіць навучэнцам цікавасць да моўнага і літаратурнага зместу прадмета. На ўласным вопыце магу сказаць, што выкарыстанне краязнаўчага матэрыялу ў якасці моўнага ці літаратурнага для работы на ўроку і па-за ім павышае цікавасць да прадмета, у вучняў узнікае жаданне да пошукавай і даследчай дзейнасці, да духоўнага пазнання роднага краю. Выкарыстоўваючы краязнаўчы матэрыял, неабходна закласці і захаваць у душах дзяцей аснову духоўнасці роднага краю, каб пранеслі праз усё жыццё і перадалі нашчадкам. Гэты матэрыял прымяняю на розных этапах урока. Ужо з I класа практыкую выкарыстанне матэрыяла аб родным крае. З кожным годам матэрыял пашыраецца. Пры вывучэнні тэмы “Вялікая літара” выкарыстоўваю інфармацыю аб родным горадзе, вуліцах горада, рэках, азёрах, вёсках, знакамітых земляках. Матэрыял раённай газеты дапамагае пры вывучэнні тэмы “Тэкст”. Пры вывучэнні тэмы “Алфавіт” выкарыстоўваю наступныя заданні: прачытаць словы, чаму запісаны з вялікай літары (назвы вёсак); знаёмы лі з гэтымі назвамі (абмеркаванне адказаў); размясціць іх у алфавітным парадку; даведацца, чаму такую назву маюць. Правядзенне арфаграфічных размінак з выкарыстаннем краяведчага матэрыялу развівае пазнаваўчы інтарэс. Работу з адным і тым жа матэрыялам можна праводзіць у розных класах, толькі змяняць заданні. Напрыклад: Мой горад у кв..цістых с..дах. Мой горад з марай у в..чах. Мой горад такой прыг..жосці, што мне ўсм..хаешся ты. Як многа тут добрых с..рдэц! Мой родны горад Ельск! Заданні: 1. Вызначыць від арфаграмы. Уставіць прапушчаныя літары, растлумачыць правапіс; 2. Растлумачыць правапіс вялікай літары; 3. Знайсці назоўнікі, вызначыць род і лік.

Такім чынам, сістэматычная і спланаваная работа на ўроках беларускай мовы садзейнічае фарміраванню нацыянальнай самасвядомасці вучняў, апрача гэтага развівае мову, памяць, павышае іх моўную культуру.

2.3. Рэзультатыўнасць і эфектыўнасць вопыту

 Аналізуя свой вопыт, прыйшла да выніку, што сістэматычнае выкарыстанне апісаных прыёмаў работы ў значнай ступені садзейнічае фарміраванню нацыянальнай самасвядомасці вучняў, што адлюстроўваецца на выніках. Вопыт далучэння да традыцый і абрадаў народа дазваляе дзецям разумець нацыянальнае і агульначалавечае ў культуры народа, развівае асобу, павышае яе адказнасць, садзейнічае эстэтычнаму, маральнаму, патрыятычнаму сталенню, фарміруе пачуцці прыналежнасці да свайго часу. Сістэма работы па фарміраванню нацыянальнай самасвядомасці вучняў праз далучэнне да беларускай мовы дала станоўчыя рэзультаты: вучні сталі актыўна прымаць удзел у розных мерапрыемствах, з’явілася жаданне вывучаць гісторыю сваёй краіны, яе нацыянальную і культурную спадчыну, бачаць і перадаюць словамі прыгажосць роднай прыроды, вырасла зацікаўленнасць да вывучэння роднай мовы. Яны сталі больш актыўнымі на вучэбных занятках, самастойна падбіраюць матэрыял, выкарыстоўваюць граматычныя маўленчыя выказванні і правільна іх запісваюць, што станоўча сказалася на рэзультатах вучэбнай дзейнасці. Рэзультаты вучні дэманструюць пры выкананні розных творчых работ. Павысіўся ўзровень вучэбных дасягненняў, таму што дзеці атрымліваюць веды з задавальненнем.

Лічу, што рэзультат маёй працы – гэта яшчэ і дасягненні саміх навучэнцаў. Яны разам з бацькамі актыўна ўдзельнічаюць у праектах, творчых конкурсах.

 Па рэзультатам праведзенай работы магу зрабіць наступныя вывады:

 1. Даны вопыт паказвае эфектыўнае выкарыстанне прыёмаў для фарміравання нацыянальнай самасвядомасці.

 2. Прымяняемыя заданні і гульні таксама садзейнічаюць свядомаму засваенню ведаў па беларускай мове, такім чынам, павышаецца якасць ведаў па вучэбнаму прадмету.

3. Заключэнне

 Каб сфарміраваць нацыянальную самасвядомасць у вучняў пачатковых класаў, трэба прылажыць шмат намагання і заўсёды шукаць новыя шляхі дасягнення пастаўленай мэты. На працягу некалькі гадоў я працую не толькі над павышэннем якасці ведаў, але і над стварэннем умоў для фарміравання агульнай культуры асобы дзіцяці. Менавіта праз мову дзіця ўплывае на ход падзей, паводзіны іншых людзей, узбагачае свой унутраны свет, фарміруе ўласныя погляды. Такім чынам, беларуская мова як вучэбны прадмет з’яўляецца сродкам навучання і развіцця асобы, якая імкнецца да пастаяннага развіцця. Станоўчая арыентацыя дзіцяці ў патоку інфармацыі дае магчымасць яму ўвайсці ў сацыяльнае асяроддзе і прыняць нацыянальныя каштоўнасці грамадства – такім чынам рэгулюецца і накіроўваецца працэс фарміравання нацыянальнай самасвядомасці вучня.

 Прадстаўлены матэрыял педагагічнага вопыту можа выкарыстоўвацца настаўнікамі пачатковых класаў.

 Тэму вопыту сваей педагагічнай дзейнасці лічу перспектыўнай, таму праца над ёй будзе працягнута. Ад таго, як мы будзем рашаць задачы па фарміраванню нацыянальнай самасвядомасці вучняў, залежыць будучыня нашай краіны.

Спісак выкарыставанай літаратуры

1. Образовательные стандарты общего среднего образования, утверждённые постановлением Министерства образования Республики Беларусь от 20 декабря 2018 г. № 125
2. Учебные программы по учебным предметам для учреждений общего среднего образования с русским языком обучения и воспитания. 4 класс. – Минск: Нац. ин-т образования, 2018.
3. Варанецкая, Л. М. Духоўнасць і нацыянальная самасвядомасць: гісторыка-культуралагічны аспект/ Л. М. Варанецкая// Пачатковая школа. – 2016. - № 12. – с. 34-40.
4. Верабей, М. І. Выкарыстанне нацыянальна-маркіраваных адзінак на ўроках беларускай мовы як сродак развіцця матывацыі вучняў// Зборнік матэрыялаў “Інавацыйная адукацыя як умова павышэння якасці навучання на I ступені агульнай сярэдняй адукацыі”. – Гомель: ГОИРО, 2019. – с. 39-43.
5. Горбач, І. І. Узбагачэнне слоўнікавага запасу школьнікаў на ўроках беларускай мовы/ І. І. Горбач// Пачатковая школа. – 2016. - № 9. – с. 22-23.